لیبیا میللی مطابقت حکومتی‌نین باش ناظیری فایز سراج منفی خاریجی موداخیله‌لرین قارشی‌سینی آلماق و اؤلکه‌نین دوغوسونداکی غیری-قانونی قوه‌لرین باشچی‌سی خلیفه خفترین برلین کنفرانسیندا قبول ائدیلن قرارلارا عمل ائتمه‌سینی تامین ائتمک مقصدیله اولوسلار آراسی توپلوما چاغیریش ائدیب.
باش ناظیرلیک اوفی‌سی‌نین بیاناتینا گؤره، سراج ایتالیانین خاریجی ایشلر ناظیری لوئیجی دی مایو ایله پایتاخت طرابلس-دا بیر آرایا گلیب.
گؤروشده خفتر میلیس‌لری‌نین نفت ساحه‌لرینی باغلاماسی و بونون محو ائدیجی تأثیری ایله موباریزه یول‌لاری ایله یاناشی غیری-قانونی کؤچون قارشی‌سی‌نین آلینماسینا دایر کووردیناسیون مسئله‌سی موذاکیره اولونوب.
لیبیانین باش ناظیری سراج گؤروشده "منفی خاریجی موداخیله‌لرین قارشی‌سینی آلماق و اؤلکه‌نین دوغوسونداکی غیری-قانونی قوه‌لرین باشچی‌سی خلیفه خفترین برلین کنفرانسیندا قبول ائدیلن قرارلارا عمل ائتمه‌سینی تامین ائتمک مقصدیله اولوسلار آراسی توپلومون گوجلو موضع اورتایا قویما‌لی‌دیر. بو ساغلام موضع اولمایاجاغی حالدا سلاح آخیشی و پوزونتولار داوام ائده‌جک‌دیر" ایفاده‌لرینی ایشلدیب.
ایتالیانین خاریجی ایشلر ناظیری لوئیجی دی مایو دا اؤلکه‌سی‌نین میللی مطابقت حکومتینه دستکینی تکرارلاییب و لیبیا خالقی ایله دایانیشما ایچینده اولدوق‌لارینی ایفاده ائدیب.
دی مایو ایتالیانین برلین کنفرانسی قرارلارینا و لیبیا بحرانینی حل ائتمکله باغلی سیاسی وضعیته تام دستک وئردیگینی آچیقلاییب.
قئید ائدک کی، لیبیا-داکی طرف‌لر و اولوسلار آراسی توپلومون ایشتیراکی ایله 19 ژانویه ده آلمانیانین پایتاختی برلین-ده کئچیریلن لیبیا موضوع لو کنفرانسدا آتشکس و دیالوق اوچون چاغیریش ائدیلمیشدی.
